[image: ]
ԵՎՐԱՍԻԱԿԱՆ ՄԻՋԿԱՌԱՎԱՐԱԿԱՆ ԽՈՐՀՈՒՐԴ
[image: ]
[bookmark: bookmark0][bookmark: bookmark1]
ԿԱՐԳԱԴՐՈՒԹՅՈՒՆ
	15 օգոստոսի 2025 թվականի
	թիվ 9
	քաղ. Չոլպոն-Աթա


[bookmark: bookmark2][bookmark: bookmark3]
Եվրասիական տնտեսական միության շրջանակներում դեղամիջոցների 
ընդհանուր շուկայի զարգացման հայեցակարգի մասին

Եվրասիական տնտեսական բարձրագույն խորհրդի 2020 թվականի դեկտեմբերի 11-ի թիվ 12 որոշմամբ հաստատված՝ Մինչեւ 2025 թվականը եվրասիական տնտեսական ինտեգրումը զարգացնելու ռազմավարական ուղղությունների 4.10.1 կետն իրագործելու նպատակով՝
1.	Հավանություն տալ Եվրասիական տնտեսական միության շրջանակներում դեղամիջոցների ընդհանուր շուկայի զարգացման հայեցակարգին։
Եվրասիական տնտեսական հանձնաժողովին՝ նշված հայեցակարգը տեղադրել Եվրասիական տնտեսական միության պաշտոնական կայքում։
2.	Եվրասիական տնտեսական միության անդամ պետությունների կառավարություններին եւ Եվրասիական տնտեսական միության անդամ պետությունների՝ դեղամիջոցների շրջանառության ոլորտում լիազորված մարմիններին՝ դեղամիջոցների ընդհանուր շուկայի զարգացումն ապահովելու նպատակով առաջնորդվել Եվրասիական տնտեսական միության շրջանակներում դեղամիջոցների ընդհանուր շուկայի զարգացման հայեցակարգով։
3.	Սույն կարգադրությունն ուժի մեջ է մտնում Եվրասիական տնտեսական միության պաշտոնական կայքում դրա հրապարակման օրվանից։

Եվրասիական միջկառավարական խորհրդի անդամներ՝
	Հայաստանի Հանրապետությունից՝
	Բելառուսի Հանրապետությունից՝
	Ղազախստանի Հանրապետությունից՝
	Ղրղզստանի Հանրապետությունից՝
	Ռուսաստանի Դաշնությունից՝

ՀԱՎԱՆՈՒԹՅԱՆ Է ԱՐԺԱՆԱՑԵԼ
Եվրասիական միջկառավարական խորհրդի 2025 թվականի օգոստոսի 15-ի թիվ 9 կարգադրությամբ

ՀԱՅԵՑԱԿԱՐԳ
Եվրասիական տնտեսական միության շրջանակներում դեղամիջոցների 
ընդհանուր շուկայի զարգացման

[bookmark: bookmark4][bookmark: bookmark5]I. Ընդհանուր դրույթներ
Եվրասիական տնտեսական միության շրջանակներում դեղամիջոցների ընդհանուր շուկայի զարգացման սույն հայեցակարգը (այսուհետ համապատասխանաբար՝ Միություն կամ ԵԱՏՄ, դեղամիջոցների ընդհանուր շուկա, Հայեցակարգ) մշակվել է Եվրասիական տնտեսական բարձրագույն խորհրդի 2020 թվականի դեկտեմբերի 11-ի թիվ 12 որոշմամբ հաստատված՝ Մինչեւ 2025 թվականը եվրասիական տնտեսական ինտեգրումը զարգացնելու ռազմավարական ուղղությունների 4.10.1 միջոցառումն իրագործելու նպատակով։
Դեղամիջոցների ընդհանուր շուկայի ձեւավորումն իրականացվում է «Եվրասիական տնտեսական միության մասին» պայմանագրի (այսուհետ՝ Պայմանագիր) 30-րդ հոդվածում, «Եվրասիական տնտեսական միության շրջանակներում դեղամիջոցների շրջանառության միասնական սկզբունքների եւ կանոնների մասին» 2014 թվականի դեկտեմբերի 23-ի համաձայնագրում (այսուհետ՝ Համաձայնագիր) եւ ԵԱՏՄ անդամ պետությունների ազգային օրենսդրության մեջ նշված սկզբունքներին համապատասխան։
ԵԱՏՄ իրավունքով նախատեսված են դեղամիջոցների մշակումը, դրանց նախակլինիկական եւ կլինիկական հետազոտությունները, արտադրությունը, գրանցումն ու փորձաքննությունը, մեծածախ իրացումը, դեղազգոնությունը, դեղագործական տեսչական ստուգումների անցկացումը, դեղագրքային նորմավորման հետ կապված հարցերը։
Ընդունվել են ակտեր, լուծվել են խնդիրներ, որոնք հնարավորություն են տվել ապահովելու դեղամիջոցների ընդհանուր շուկայի կայուն գործունեությունը։
2015-2023 թվականներին այդ ոլորտում ընդունվել են ակտեր եւ լուծվել են խնդիրներ, որոնք հնարավորություն են տվել ապահովելու ԵԱՏՄ դեղամիջոցների ընդհանուր շուկայի ստեղծման եւ կայուն գործունեության ապահովման իրավական հիմքերը, այդ թվում՝ COVID-19 համավարակի ժամանակահատվածում։
Հանձնաժողովի եւ անդամ պետությունների լիազորված մարմինների համատեղ աշխատանքի արդյունքում՝ անվտանգ, արդյունավետ եւ որակյալ դեղերի օպտիմալ շուկայահանումն ու բնակչության եւ ԵԱՏՄ առողջապահության համակարգերի հաստատությունների համար դրանց հասանելիությունն ապահովելու նպատակով՝
-	ստեղծվել են դեղապատրաստուկների բոլոր հիմնական խմբերի մշակման, նախակլինիկական հետազոտությունների եւ կլինիկական փորձարկումների վերաբերյալ միասնական ուղեցույցներ՝ Առողջապահության համաշխարհային կազմակերպության (ԱՀԿ), Դեղապատրաստուկների գրանցմանը ներկայացվող պահանջների ներդաշնակեցման հարցերով միջազգային խորհրդի (ICH), Դեղամիջոցների հարցերով եվրոպական գործակալության (ЕМА) մոտեցումների հիման վրա․
-	ձեւավորվել եւ ներդրվել է ԱՀԿ-ի, ICH-ի, Տնտեսական համագործակցության եւ զարգացման կազմակերպության (OECD), Եվրոպական միության (ԵՄ) գործելակերպի հետ ներդաշնակեցված՝ ԵԱՏՄ պատշաճ դեղագործական գործունեության ամբողջական համակարգ, որով ապահովվում է դեղապատրաստուկների կենսական ցիկլի հիմնական փուլերի կարգավորման միասնականությունը․
-	սահմանվել են դեղապատրաստուկների՝ ԵՄ կանոնների հետ ներդաշնակեցված գրանցման եւ փորձաքննության միասնական կանոններ, ընդունվել է գրանցման դոսյեի միասնական միջազգային ստանդարտ (ընդ որում՝ դեղապատրաստուկների մի շարք խմբերի համար եւ հատուկ դեպքերում՝ ԵԱՏՄ կանոններով սահմանվել են գրանցման մի շարք արագացված եւ պարզեցված ընթացակարգեր)․
-	ապահովվել է հայրենական եւ արտասահմանյան դեղագործական արտադրողների արտադրական հարթակների՝ ԵԱՏՄ պատշաճ արտադրական գործունեության (Միության GMP) կանոններին համապատասխանության մասով դեղագործական տեսչական ստուգման համակարգի կայուն գործունեությունը, այդ թվում՝ ներդրվել է արտակարգ իրավիճակների պայմաններում դեղապատրաստուկների հեռավար տեսչական ստուգման եւ որակի գնահատման պրակտիկա․
-	դեղապատրաստուկների դեղագրքային որակի հսկողության եւ ապահովման ոլորտում մշակվել եւ գործողության մեջ է դրվել ազգային եւ հիմնական համաշխարհային դեղագրքերի հիման վրա պատրաստված՝ Եվրասիական տնտեսական միության բոլոր անդամ պետությունների համար միասնական դեղագիրք (այսուհետ՝ Միության դեղագիրք)․
-	լիազորված մարմինների տեղեկատվական փոխգործակցությունն ապահովելու համար 2019 թվականին գործարկվել է ԵԱՏՄ-ի միասնական տեղեկատվական համակարգը, որը հնարավորություն է տալիս վարելու գրանցված դեղերի միասնական ռեեստրը, իրականացնելու դրանց շրջանառության անվտանգության մշտադիտարկում, ժամանակին տեղեկացնելու դեղագործական արտադրանքի շրջանառության արգելքների եւ այն շուկայից հանելու մասին․
-	ստեղծվել եւ գործողության մեջ են դրվել դեղամիջոցների նախակլինիկական հետազոտությունների եւ կլինիկական փորձարկումների, գրանցման ժամանակ փորձաքննության, Միության GMP-ին համապատասխանության մասով դեղագործական տեսչական ստուգումների, դեղագրքային որակի հսկողության արդյունքների՝ լիազորված մարմինների կողմից փոխադարձ ճանաչման մեխանիզմներ․
-	ընդունված ակտերում լրացումներ եւ փոփոխություններ կատարելու ուղղությամբ մշտական աշխատանք է իրականացվում՝ հաշվի առնելով դրանց կիրառման փորձը, ինչպես նաեւ միջազգային կազմակերպությունների առաջարկությունները, ինչը թույլ է տալիս ապահովել դրանց ժամանակին արդիականացումն ու ԵԱՏՄ իրավունքի ներդաշնակեցումը դեղագործական ճյուղում աշխատանքի կարգավորման միջազգային մոտեցումների հետ։
Շարունակվում է Միության դեղագրքի 1-ին հատորի III եւ IV մասերի, ինչպես նաեւ 2-րդ հատորի նախապատրաստման եւ թողարկման աշխատանքը, ինչն ապագայում թույլ կտա ԵԱՏՄ շուկայում ապահովել շրջանառության մեջ դրվող դեղապատրաստուկների որակի հսկողության միասնական մոտեցումներն ու դեղապատրաստուկների որակի գնահատման արդյունքների փոխադարձ ճանաչումը։
Հանձնաժողովի եւ ԵԱՏՄ անդամ պետությունների համատեղ աշխատանքների արդյունքներով ձեւավորվել է իրավական բազա՝ անվտանգ, արդյունավետ եւ որակյալ դեղամիջոցներն օպտիմալ ձեւով ԵԱՏՄ անդամ պետությունների շուկա դուրս բերելու համար՝ հաշվի առնելով լավագույն միջազգային իրավական պրակտիկան։
Սույն հայեցակարգն ուղղված է ԵԱՏՄ շրջանակներում դեղամիջոցների ընդհանուր շուկայի հետագա կայուն զարգացմանը՝ հաշվի առնելով՝
դեղամիջոցների շրջանառության ոլորտում լիազորված մարմինների (փորձագիտական կազմակերպությունների), դեղագործական արտադրողների ու դեղամիջոցների ընդհանուր շուկայի այլ շահագրգիռ մասնակիցների կողմից ԵԱՏՄ ընդունված ակտերի կիրառման պրակտիկան․
ժամանակակից փուլում դեղամիջոցների ընդհանուր շուկայի վիճակը։
Սույն Հայեցակարգում գործածվող հասկացությունները կիրառվում են Պայմանագրով, Համաձայնագրով եւ Միության իրավունքի կազմում ընդգրկվող ակտերով սահմանված իմաստներով:

II. Դեղամիջոցների ընդհանուր շուկայի ընթացիկ վիճակի 
համառոտ ամփոփումը
Պայմանագրի 100-րդ հոդվածով ընդհանուր շուկայի աշխատանքի մեկնարկը սահմանվել է 2016 թվականի հունվարի 1-ից, սակայն դեղամիջոցների ընդհանուր շուկայի գործունեության մեկնարկի փաստացի ամսաթիվ է համարվում 2019 թվականը, երբ դեղապատրաստուկների գրանցումն սկսվել է ԵԱՏՄ կանոններով եւ ԵԱՏՄ ինտեգրված տեղեկատվական համակարգի շրջանակներում գործողության մեջ են դրվել Միության GMP կանոններին համապատասխանության առումով գրանցման, փորձաքննության եւ տեսչական ստուգման ոլորտում լիազորված մարմինների անհրաժեշտ տեղեկատվական փոխգործակցությունն ապահովող ընդհանուր գործընթացները։
2021 թվականի հունվարի 1-ից Ռուսաստանի Դաշնությունում եւ 2021 թվականի հուլիսի 1-ից ԵԱՏՄ մյուս անդամ պետություններում նոր դեղամիջոցների գրանցումը հնարավոր է միայն ԵԱՏՄ կանոններով։ 2024 թվականի հունվարի 1-ի դրությամբ ԵԱՏՄ կանոններով գրանցվել է 4 468 դեղապատրաստուկ, ներկայացվել է 13 721 գրանցման հայտ։ Ընդ որում՝ գրանցման համար առաջնահերթության կարգով դիմելու երկիրը Ռուսաստանի Դաշնությունն է, 2021 թվականին նրան բաժին է ընկել դեղապատրաստուկների բոլոր գրանցումների 87,3 %-ը (2189 հայտ), 2023 թվականին՝ 87,1 %-ը (11 957 հայտ)։ Դա կապված է այն հանգամանքի հետ, որ ԵԱՏՄ մյուս անդամ պետությունների համեմատ Ռուսաստանի Դաշնության շուկան դեղագործական շուկայի առավելագույն տարողությունն ունի։ Գրանցման հավաստագրեր ստացած կամ մի քանի պետությունների ընդհանուր շուկայում (ինչպես ճանաչման պետություններում) գրանցման համար հայտագրված դեղապատրաստուկների թիվն աննշան է եւ 2024 թվականի հունվարի 1-ի դրությամբ կազմում է 276 անվանում։
Այդպիսի իրավիճակը կարող է հանգեցնել միայն մեծ տարողունակությամբ դեղագործական շուկա ունեցող ԵԱՏՄ անդամ պետություններում (Ռուսաստանի Դաշնություն) դեղապատրաստուկների գերակշռող շրջանառությանը։ Արդյունքում, դեղամիջոցների շուկայում կարող է առաջանալ որոշակի անհավասարակշռության ռիսկ՝ ԵԱՏՄ ցանկացած անդամ պետությունում դեղամիջոցների հասանելիությունն ապահովելու մասով։
Ազգային կանոններով տրված դեղապատրաստուկների գրանցման հավաստագրերի գործողությունը պահպանվում է մինչեւ 2026 թվականը։ ԵԱՏՄ մաքսային տարածքում հետագա շրջանառության հնարավորություն ունենալու համար տվյալ դեղապատրաստուկները պետք է անցնեն ԵԱՏՄ ակտերին գրանցման դոսյեն համապատասխանեցնելու ընթացակարգը եւ ներառվեն ԵԱՏՄ գրանցված դեղամիջոցների միասնական ռեեստրում։
2026 թվականի հունվարի 1-ից ԵԱՏՄ անդամ պետություններում պետք է շրջանառվեն միայն ԵԱՏՄ գրանցման հավաստագրեր ունեցող դեղապատրաստուկները՝ բացառությամբ դեղապատրաստուկների 2 խմբի, որոնք նախատեսված են կիրառվելու համար՝
ռազմական գործողությունների պայմաններում՝ ԵԱՏՄ անդամ պետությունների՝ անվտանգության եւ պաշտպանության բնագավառում լիազորված պետական իշխանության մարմինների հանձնարարությամբ մշակված՝ քիմիական, կենսաբանական, ռադիացիոն գործոնների ներգործության արդյունքում առաջացած հիվանդությունների եւ ախտահարումների կանխարգելման ու բուժման համար`
արտակարգ իրավիճակների առաջացման վտանգի կամ դրանց առաջացման պայմաններում՝ քիմիական, կենսաբանական, ռադիացիոն գործոնների ներգործության արդյունքում առաջացած՝ շրջապատի մարդկանց համար վտանգ ներկայացնող հիվանդությունների եւ ախտահարումների կանխարգելման ու բուժման համար։
Դեղապատրաստուկների վերոնշյալ երկու խմբերի շրջանառությունն իրականացվում է ԵԱՏՄ անդամ պետությունների ազգային օրենսդրության համաձայն։
ԵԱՏՄ կանոններով դեղապատրաստուկների գրանցումը թույլատրվում է միայն այն պայմանով, որ դրանց արտադրությունը համապատասխանում է ԵԱՏՄ GMP պահանջներին։ 2019 թվականին սկսվել է ԵԱՏՄ GMP-ին համապատասխանության առումով դեղապատրաստուկներ արտադրողների դեղագործական տեսչական ստուգման գործընթացը։ Ներկայումս ԵԱՏՄ GMP-ին համապատասխանության առումով տեսչական ստուգման համակարգը գործնականում ներդրվել է ԵԱՏՄ յուրաքանչյուր անդամ պետությունում։
ԵԱՏՄ իրավունքի կազմում ընդգրկված՝ պատշաճ գործելակերպերի համակարգը (GxP) ներառում է միջազգային պրակտիկայում կիրառվող 11 պատշաճ գործելակերպերից 6-ը։ Բացի պատշաճ արտադրական գործելակերպերից (GMP), այն է՝ պատշաճ լաբորատոր գործելակերպը (GLP), պատշաճ կլինիկական գործելակերպը (GCP), դեղաբուսական հումքի աճեցման եւ հավաքման պատշաճ գործելակերպը (GACP), պատշաճ դիստրիբյուտորական գործելակերպը (GDP) եւ դեղազգոնության պատշաճ գործելակերպը (GVP)։
Ընդհանուր շուկայի կարեւոր բաղկացուցիչ մասերից է շրջանառվող դեղամիջոցների որակին ներկայացվող միասնական պահանջների կիրառման ապահովումը։
ԵԱՏՄ-ի շրջանակներում դեղապատրաստուկների որակի դեղագրքային նորմավորումն իրականացվում է ընդհանուր շուկայում դեղամիջոցների շրջանառության կարգավորման համակարգում կարեւորագույն օղակ հանդիսացող՝ Միության դեղագրքի նախապատրաստման, թողարկման եւ կանոնավոր թարմացման միջոցով։ Պատրաստվել եւ հաստատվել են 1250-ից ավելի ընդհանուր դեղագրքային հոդվածներ, որոնք կազմել են Միության դեղագրքի I հատորի առաջին եւ երկրորդ թողարկումները եւ որոնք ընդգրկում են դեղագրքային վերլուծության առավել տարածված տեսակները, սարքերին եւ ապարատներին, ռեակտիվներին ու տիտրված լուծույթներին, դեղաձեւերին ներկայացվող պահանջները։
Միության դեղագիրքն ունի ԵԱՏՄ տարածաշրջանային դեղագրքի կարգավիճակ եւ ներառված է Համաշխարհային դեղագրքերի ցանկում, որի վարումն իրականացնում է Առողջապահության համաշխարհային կազմակերպությունը (ԱՀԿ)։

[bookmark: bookmark10][bookmark: bookmark11][bookmark: bookmark9]III. Հայեցակարգի նպատակը եւ խնդիրները
Սույն հայեցակարգի նպատակն է ԵԱՏՄ դեղամիջոցների ընդհանուր շուկայի կայուն գործունեության ապահովումը, ԵԱՏՄ շուկայում շրջանառության մեջ գտնվող դեղամիջոցների անվտանգությանը, արդյունավետությանն ու որակին ներկայացվող՝ միասնական սկզբունքների վրա հիմնված պարտադիր պահանջների պահպանումը։
Այդ նպատակին հասնելու համար անհրաժեշտ է իրագործել հետեւյալ խնդիրները՝
1.	Ընդհանուր շուկայում առկա եւ ԵԱՏՄ անդամ պետությունների բնակչության հիվանդությունների բուժման, կանխարգելման եւ ախտորոշման համար կիրառվող դեղապատրաստուկների անվտանգությունը, արդյունավետությունն ու որակն ապահովող՝ դեղամիջոցների շրջանառության միասնական սկզբունքների եւ կանոնների կատարում։
2.	Համաձայնագրին համապատասխան դեղապատրաստուկների շրջանառության առանձին փուլերում ԵԱՏՄ մարմինների ակտերով սահմանված՝ դեղապատրաստուկների անվտանգության, արդյունավետության եւ որակի փորձագիտական գնահատման սկզբունքների եւ կանոնների միասնականության ապահովում՝ դեղապատրաստուկների մշակման, նախակլինիկական եւ կլինիկական հետազոտությունների, դեղապատրաստուկների արդյունաբերական արտադրության եւ գրանցման, դրանց իրացման, ինչպես նաեւ դեղապատրաստուկների շրջանառության փուլերի դեղագործական հսկողության եւ տեսչական ստուգման ժամանակ։
3.	Միության դեղագրքի դեղագրքային հոդվածների մշակման, ԵԱՏՄ անդամ պետություններում դեղագրքային ստանդարտ նմուշների բանկի ստեղծման եւ զարգացման շարունակականության ապահովման պահպանում։
4.	Միության ընդհանուր շուկայում դեղամիջոցների շրջանառության կարգավորման հետագա զարգացում ու ներդաշնակեցում՝ «Միության շրջանակներում դեղամիջոցների շրջանառության կարգավորման միասնական սկզբունքների եւ կանոնների մասին» համաձայնագրին համապատասխան։

IV. Դեղամիջոցների ընդհանուր շուկայի զարգացման հիմնական 
ուղղությունները, Հայեցակարգի նպատակին հասնելու եւ 
խնդիրներն իրագործելու մեխանիզմները

1. Դեղամիջոցների գրանցման ընթացակարգերի եւ ԵԱՏՄ 
ընդհանուր շուկայում դրանց շրջանառության կարգավորման 
կատարելագործումն ու օպտիմալացումը 
Դեղամիջոցների շրջանառության ոլորտում ակտերի կատարելագործում՝ դեղապատրաստուկների դեղագործական մշակմանը, դեղամիջոցների շրջանառության բոլոր փուլերում պատշաճ դեղագործական գործելակերպերի (GLP, GCP, GMP, GDP, GVP) կիրառմանը ներկայացվող պահանջները մանրամասնեցնող՝ ԵԱՏՄ փաստաթղթերի պատրաստման, ինչպես նաեւ Առողջապահության համաշխարհային կազմակերպության առաջարկությունների հիման վրա Կարգավորման պատշաճ գործելակերպի վերաբերյալ ակտի մշակման միջոցով՝ GMP (եւ կարգավորման այլ գործելակերպերի) պահանջներին համապատասխանության սերտիֆիկատների ԵԱՏՄ սահմաններից դուրս ճանաչելու նպատակով։
ԵԱՏՄ տարբեր անդամ պետությունների միջեւ դեղապատրաստուկների անվտանգության, արդյունավետության եւ որակի փորձագիտական գնահատման հաջորդականության ապահովում՝ դրանց գրանցման եւ ԵԱՏՄ անդամ պետությունների միջեւ գրանցման դոսյեի փոխանցման (տեղափոխման) ժամանակ։
Դեղամիջոցների որակի, արդյունավետության եւ անվտանգության գնահատման ժամանակ հետազոտության եւ հսկողության միեւնույն կամ համադրելի մեթոդների մշակման ու կիրառման գործընթացների ներդաշնակեցման մասով Պայմանագրի 30-րդ հոդվածի 4-րդ ու 5-րդ կետերի եւ Համաձայնագրի 4-րդ հոդվածի 2-րդ կետի «ե» ենթակետի, 13-րդ հոդվածի իրագործման, ինչպես նաեւ անդամ պետությունների օրենսդրությամբ սահմանված կարգով դեղամիջոցների շրջանառության նկատմամբ պետական հսկողություն (վերահսկողություն) իրականացնելիս դեղամիջոցների շրջանառության ոլորտում հսկողության (վերահսկողության) բնագավառում ԵԱՏՄ անդամ պետությունների օրենսդրության մոտարկման նպատակով առաջարկությունների պատրաստման աշխատանքների շարունակում։
Միության դեղագրքում ներառման համար՝ դեղագործական բաղադրամասերի, օժանդակ նյութերի, բնական (բուսական, կենդանական) ծագման բաղադրամաասերի, դեղապատրաստուկների վերաբերյալ ներդաշնակեցված ընդհանուր եւ մասնավոր դեղագրքային հոդվածների մշակման գործընթացի շարունակականության եւ արագացման ապահովում։
[bookmark: bookmark12][bookmark: bookmark13]
2. Դեղամիջոցների շրջանառության ոլորտում տեղեկատվական 
համակարգերի աշխատանքի արդյունավետության բարձրացումը
ԵԱՏՄ-ում դեղապատրաստուկի գրանցման դոսյեն ներկայացնելու միջազգային էլեկտրոնային ձեւաչափի (այսպես կոչված՝ էԸՏՓ, ԷCTD ձեւաչափ) կիրառումը, դրա փոխանցումն ու շարժը ինտեգրված տեղեկատվական համակարգի ռեսուրսների միջոցով պահանջում են դեղամիջոցների գրանցման եւ շրջանառության ժամանակ տեղեկատվական փոխգործակցության հետագա առավել լայն օգտագործմանը, կատարելագործմանը եւ օպտիմալացմանն ուղղված միջոցների իրագործում։
Այդ միջոցները, ի թիվս այլնի, կնպաստեն՝
«Եվրասիական տնտեսական միության գրանցված դեղամիջոցների միասնական ռեեստրի ձեւավորում, վարում եւ օգտագործում» 26-րդ ընդհանուր գործընթացի իրագործման շրջանակներում[footnoteRef:1] Միության դեղամիջոցների ռեեստրի եւ գրանցման դոսյեի նյութերի փակ մասի (փաթեթվածքների մանրակերտներ, դեղապատրաստուկի որակի վերաբերյալ նորմատիվ փաստաթուղթ) հասանելիության ընդլայնմանը փորձագետների համար` [1:  Ընդհանուր գործընթացների ցանկը հաստատված է Եվրասիական տնտեսական հանձնաժողովի կոլեգիայի 2015 թվականի ապրիլի 14-ի թիվ 29 որոշմամբ։] 

34.2՝ «Եվրասիական տնտեսական միության պատշաճ արտադրական գործունեության կանոնների պահանջներին համապատասխանության մասով դեղամիջոցներ արտադրողների արտադրական հարթակների տեսչական ստուգման արդյունքների մասին տեղեկությունների փոխանակում» (այսուհետ՝ ԸԳ34.2), 31՝ «Եվրասիական տնտեսական միության դեղագործական տեսուչների միասնական ռեեստրի ձեւավորում, վարում եւ օգտագործում» (այսուհետ՝ ԸԳ31) եւ 29՝ «Դեղամիջոցների անարդյունավետութան մասին հաղորդագրություններ պարունակող՝ դեղամիջոցների նկատմամբ հայտնաբերված անցանկալի ռեակցիաների (ազդեցությունների) վերաբերյալ տվյալների միասնական տեղեկատվական բազայի ձեւավորում, վարում եւ օգտագործում» ընդհանուր գործընթացների հասանելիության ընդլայնմանը Միության անդամ պետությունների լիազորված մարմինների համար՝ դեղագործական արտադրությունների, կլինիկական եւ նախակլինիկական հետազոտական կենտրոնների տեսչական ստուգման, ինչպես նաեւ՝ դեղազգոնության նպատակով.


դեղագործական տեսչական ստուգումների պլանավորման նպատակով ԸԳ34.2-ի եւ ԸԳ31-ի, դեղազգոնության իրականացման շրջանակներում տվյալների փոխանակման հասանելիության ընդլայնմանը դեղագործական բիզնեսի համար։

3. ԵԱՏՄ անդամ պետություններում դեղամիջոցների շրջանառության 
ոլորտում ենթակառուցվածքի եւ իրավասությունների զարգացումը
ԵԱՏՄ յուրաքանչյուր անդամ պետությունում Միության դեղագրքի դեղագրքային հոդվածների մշակմամբ զբաղվող լիազորված լաբորատորիաների ցանցի ստեղծում, որոնք իրականացնելու են մեթոդիկաների վերիֆիկացման ու վալիդացման հետ կապված փորձարարական աշխատանքներ (օգտագործելով դեղագրքային ստանդարտ նմուշներ)՝ Միության դեղագրքի դեղագրքային հոդվածներ նախապատրաստելիս։
Միության դեղագրքի ստանդարտ նմուշների ստեղծման, պահպանման եւ իրացման համակարգի կազմակերպում։
ԵԱՏՄ յուրաքանչյուր անդամ պետությունում դեղապատրաստուկների որակի հսկողություն իրականացնող՝ լիազորված լաբորատորիաների միասնական ռեեստրի ստեղծում եւ վարում։
Կանոնավոր հիմունքներով համատեղ միջլաբորատոր համեմատական փորձարկումների կազմակերպում ու անցկացում։

4. Դեղագործական արտադրանքի արտադրության ոլորտում 
ԵԱՏՄ անդամ պետությունների համագործակցությունը
Պայմանագրի 92-րդ հոդվածին եւ «Արդյունաբերական համագործակցության մասին» արձանագրությանը (Պայմանագրի թիվ 27 հավելված) եւ ինչպես նաեւ արդյունաբերական համագործակցության հիմնական ուղղություններին համապատասխան՝ երկկողմանի եւ բազմակողմանի պայմանավորվածությունների շրջանակներում արդյունաբերական արտադրության եւ արդյունաբերական կոոպերացիայի ոլորտում ԵԱՏՄ անդամ պետությունների արտադրողների եւ ԵԱՏՄ անդամ պետությունների լիազորված մարմինների համագործակցության շարունակություն՝ արդյունաբերական զարգացման արագացման եւ կայունության բարձրացման, ԵԱՏՄ անդամ պետությունների արդյունաբերական համալիրների մրցունակության բարձրացման, նորարարական ակտիվությունը բարձրացնելուն ուղղված արդյունավետ համագործակցության իրականացման, արդյունաբերության ոլորտում արգելքների վերացման նպատակով։

5. Միջազգային փորձի կիրառման հիման վրա մշակվող՝ դեղամիջոցների շրջանառության կարգավորման զարգացումը
ԵԱՏՄ իրավունքին համապատասխան եւ հաշվի առնելով միջազգային փորձը՝ դեղամիջոցների շրջանառության կարգավորման զարգացումը հնարավորության կտա ԵԱՏՄ իրավունքում ներառել առաջադեմ միջազգային գործելակերպերը։
ԵԱՏՄ անդամ պետությունների դեղագրքերի ներդաշնակեցման հայեցակարգին համապատասխան՝ երրորդ երկրների դեղագրքերի հետ Միության դեղագրքի համագործակցության ընդլայնումը եւ Համաձայնագրի 5-րդ հոդվածի 2-րդ կետին համապատասխան՝ ազգային դեղագրքային պահանջների ներդաշնակեցման միջազգային փորձի օգտագործումը հնարավորություն կտա երրորդ երկրներում դեղապատրաստուկների գրանցման ժամանակ ԵԱՏՄ անդամ պետությունների դեղագործական արտադրողների համար մասնագրերի շրջանակներում ապահովել պահանջների ներդաշնակեցում ու որակի հսկողության արդյունքների ճանաչում։
Դեղամիջոցների շրջանառության ոլորտում լիազորված մարմինների միջազգային համաժողովի (ICDRA) շրջանակներում ԵԱՏՄ անդամ պետությունների լիազորված մարմինների եւ Բժշկական կիրառման դեղագործական պատրաստուկներին ներկայացվող տեխնիկական պահանջների ներդաշնակեցման հարցերով միջազգային խորհրդի (ICH), ինչպես նաեւ ԱՀԿ-ի դեղագործական ծրագրի հետ փոխգործակցության զարգացում, ինչը կնպաստի ԵԱՏՄ-ում արտադրվող դեղամիջոցների դեղագործական մշակման, ուսումնասիրման, անվտանգության, արդյունավետության եւ որակի գնահատման գործընթացների ճանաչմանը ԵԱՏՄ գործընկերների ու երրորդ երկրների կողմից, ինչպես նաեւ ԵԱՏՄ անդամ պետությունների դեղագործական տեսուչների կողմից Համաձայնագրի 7-րդ հոդվածի 7-րդ կետին եւ 10-րդ հոդվածի 3-րդ կետին համապատասխան կատարվող դեղագործական տեսչական ստուգումների անցկացման կարգի կատարելագործմանն ու դրանց արդյունքների ճանաչմանը։
Շարունակվելու է ազգային եւ միջազգային կազմակերպությունների հետ Միության անդամ պետությունների լիազորված մարմինների փոխգործակցության հետ կապված աշխատանքը։

